
Lluniwch ymateb beirniadol i’r cwestiwn canlynol:
Pe byddai model Gwlad y Basg yn cael ei fabwysiadu yng Nghymru pa fath o newidiadau y byddai’n rhaid eu cyflwyno i addysgu Cymraeg yn y sector cyfrwng Saesneg?













Gwelir mewn erthygl gan Hopwood et al. (2018) fod saith rhanbarth wedi’i gynnwys yng Ngwlad y Basg; pedwar ohonynt yn Sbaen a thri ohonynt yn Ffrainc. Nodir hefyd bod Bizkaia, Gipuzkoa ac Araba, sef tri o’r pedwar rhanbarth yn Sbaen, yn siarad Basgeg yn swyddogol ar y cyd. Dywed van Dongera, van der Meer a Sterk “o ran y Fasgeg yn Sbaen, mae 33.9% o boblogaeth cymuned ymreolaethol Gwlad y Basg yn siarad Basgeg” (2017, dyfynnwyd yn Hopwood et al., 2018, t. 26), wedi’i gymharu â’r 10% yn Navarra, sef y pedwerydd rhanbarth yn Sbaen. Gwelir felly ychydig o debygrwydd i sefyllfa’r iaith Gymraeg ar draws Cymru, sydd hefyd yn fyw ar wahanol lefelau ar draws y rhanbarthau. Fodd bynnag, gellir dadlau bod Gwlad y Basg yn ffynnu’n well wrth gadw eu hiaith yn fyw. Nodwyd gan Lywodraeth Cymru (2012) bod canlyniadau Cyfrifiad 2001 yn dangos fod 20.8% o boblogaeth Cymru yn medru siarad Cymraeg. Yn ogystal, nodir fod y mwyafrif o’r bobl ifanc yn dysgu’r Gymraeg fel ail iaith. Gwelir nad yw sefyllfa’r iaith Gymraeg cystal â sefyllfa’r Fasgeg hyd at heddiw, ac felly rhaid ystyried os fyddai cyflwyno model Gwlad y Basg yn gwella neu’n gwaethygu defnydd yr iaith Gymraeg yn y sector Saesneg. Dyma a bwriedir trafod.
Datgela Hopwood et al. (2018) bod yr ysgolion yng Ngwlad y Basg wedi’u dosbarthu’n dri math o fodel. Dywed bod ysgolion model A yn addysgu drwy’r iaith Sbaeneg yn llwyr, gan addysgu Basgeg am dair awr yr wythnos. Yn ôl Hopwood et al. (2018), bernir rhai bod trosglwyddiad yr iaith yn ysgolion model A yn anfoddhaol. Nid oes llawer o ysgolion fel hyn yng Nghymru gan fod cyfrifoldeb gan bob ysgol i “gael gwared ar wahaniaethu ac aflonyddwch, hyrwyddo agweddau cadarnhaol a chyfle cyfartal” (Llywodraeth Cymru, 2015, t. 3). Hynny yw, dylai pob disgybl teimlo eu bod nhw’n perthyn i’r Gymraeg, boed yn rhugl ynddi neu beidio. Noda Llywodraeth Cymru (2013) allan o'r ysgolion sydd yn dilyn y patrwm yma, nad oes digon o amser wedi’i ddyrannu i’r pwnc, gyda rhai ysgolion ond yn dyrannu hyd at awr y pythefnos. Dadleir felly na fyddai cyflwyno’r math yma o ysgolion i Gymru yn fuddiant, gan na fyddai’n caniatáu i’r Gymraeg ffynnu’n gyfartal yn y sector Saesneg; o ganlyniad i’r diffyg amser a fyddai’n cael ei wario yn siarad Cymraeg. 
Sonnir am fodelau eraill gan Hopwood et al. (2018) hefyd, megis model B sy’n addysgu rhwng 30% a 40% o’r cwricwlwm drwy’r iaith Fasgeg, yn ogystal ag addysgu Basgeg fel pwnc. Gwelir tebygrwydd yma i’r ysgolion categori B yng Nghymru, sydd yn ôl Llywodraeth Cymru (2007) wedi’u neilltuo ar gyfer yr ysgolion lle mae llai na hanner o’r disgyblion mewn dosbarthiadau cyfrwng Cymraeg; neu os yw’r Gymraeg ond yn gyfrwng addysgu ar gyfer rhan fach o’r cwricwlwm. Nodir hefyd bod ysgolion model D yn addysgu drwy’r Fasgeg yn llwyr, gan sicrhau bod Sbaeneg yn bwnc gorfodol yn ogystal. Ceir cysylltiad clir yma i ysgolion categori A yng Nghymru, a ddiffinnir gan Lywodraeth Cymru (2007) fel ysgol lle mae o leiaf hanner y disgyblion yn derbyn addysg yn bennaf drwy’r Gymraeg. Fodd bynnag, datgela Llywodraeth Cymru (2007) bod modd categoreiddio’r ysgolion yma’n ysgolion ‘Gymraeg’ yn ôl y nifer o bynciau sydd wedi’u haddysgu yn y Gymraeg, yn hytrach y nifer o ddisgyblion sy’n astudio’r pynciau yn y Gymraeg. Rhaid ystyried os mai ysgolion ‘Cymraeg’ yw’r ysgolion yma yn wirionedd felly, gan fod sicrhau cyfartaledd rhwng termau megis ‘dwyieithog’ a ‘chyfrwng Cymraeg’ yn anodd ei wneud ar draws yr ysgolion i gyd. Gellir dadlau bod diffiniadau clir Gwlad y Basg yn well i gategoreiddio’r ysgolion yn fwy teg.
Noda Hopwood et al. (2018) bod y plant sy’n gadael yr ysgol yn 16 oed ddim yn sefyll arholiadau allanol, nac ychwaith yn nodi unrhyw farciau. Ceir yn hytrach tystysgrif i ddweud pa gyrsiau gwnaethant ‘lwyddo’ ynddynt. Gwelir sefyllfa wahanol yng Nghymru ar hyn o bryd, lle mae disgyblion yn derbyn tystysgrifau yn nodi pob marc maent wedi’i lwyddo cael yn ystod eu harholiadau. Gwelir fod yna bwyslais mawr ar arholiadau allanol yn y cwricwlwm presennol. Dadleua Donaldson (2015) bod profion ac arholiadau yn cael ei ddefnyddio i greu cymhelliant, ac felly yn dda ar gyfer rhoi her i blant er mwyn iddynt ddysgu’n ddyfnach. Byddai rhwystr mawr felly i dechneg Gwlad y Basg o gyflwyno arholiadau fel ffordd o gael mynediad i’r brifysgol, oherwydd i rai ni fyddai hyn yn cyflwyno digon o gyfleoedd i ddysgu ac ymestyn yn y blynyddoedd cynharach. 
Fodd bynnag, trafoda Black a Wiliam (1998) y cysyniad o’r dosbarth fel ‘blwch du’ lle mae mewnbwn nifer o ffactorau yn medru cynhyrchu allbynnau penodol i’w ddilyn, megis os yw plentyn yn fwy gwybodus byddent yn cyrraedd safonau uwch. Dadleir bod profion ac arholiadau yn annog dysgu arwynebol eu natur, ac felly nad ydynt yn holistig nac yn iachus. Gellir casglu felly byddai cyflwyno’r arholiadau’n hwyrach yn well i les y plant, oherwydd ni fydd rhaid i blant mor ifanc â blwyddyn 2 rhaid pryderu am brofion sydd, fel y noda Defis (2018), ddim yn cyd-fynd ag athroniaeth y cyfnod sylfaen. Datgela Estyn (2004) bod safonau Cymraeg ail iaith yn waeth na safon pob pwnc arall yn y Cwricwlwm Cenedlaethol, er bod y safonau wedi cynyddu dros y tair blynedd ynghynt yng nghyfnodau allweddol 2 a 3. Awgryma hyn byddai dilyn esiampl Gwlad y Basg o beidio rhoi cymaint o bwyslais ar raddau unigol ac yn hytrach ar ymrwymiad y plant i’r iaith Gymraeg yn fuddiant mawr i godi’r safonau.
Datgela Hopwood et al. (2018) bod Llywodraeth Cymru wedi sefydlu amrywiaeth o gyrsiau Basgeg ar ddechrau’r 1980au, a oedd yn amrywio rhwng cyrsiau llawn amser a chyrsiau rhan amser. Yn ogystal, dywed fod modd i Nicholas Gardner datgan gall athrawon gael eu rhyddhau ar gyflog llawn hyd at dair blynedd wrth ysgrifennu ei astudiaeth yn 2002; ac er nad yw hyn yn wir heddiw, mae yna fodd iddynt fynychu cyrsiau diweddaru Basgeg gan IRALE. Dywed un erthygl am addysg Gymraeg ail iaith “in too many secondary schools, the subject is taught by non-specialist teachers who lack a thorough understanding of second language teaching methodology” (Llywodraeth Cymru, 2013, t. 18). Dadleir nad oes digon o hyder gan athrawon i ddysgu’r Gymraeg fel pwnc ail iaith, sydd yn arwain at ddiffyg paratoi’r plant i godi eu hyder ei hun. Pwysleisir felly'r angen i athrawon yng Nghymru i fanteisio ar y cyrsiau ‘Cynllun Sabothol’ sydd ar gael iddynt am ddim gan Lywodraeth Cymru, sydd â’r nod o “gynyddu’r nifer o ymarferwyr sy’n gallu addysgu trwy gyfrwng y Gymraeg neu’n ddwyieithog” (Prifysgol Caerdydd, diddyddiad). Golyga hyn bydd gan athrawon fwy o hyder i drosglwyddo iaith gywir i’r plant, ac felly fydd gwell safon i’w weld yn y sector ail iaith. Dylid hefyd defnyddio’r nifer o adnoddau sydd ar gael iddynt ynghyd â’r cyrsiau fel cymorth ychwanegol, megis yr adnodd ‘Cymraeg i bawb’ fydd yn “cynnal a chefnogi athrawon wrth iddyn nhw gyflwyno’r Gymraeg ar draws y cwricwlwm mewn ysgolion lle’r addysgir y Gymraeg fel ail iaith” (Ifan, 2014).
Cyflwynir datblygiad diddorol yng Nghwlad y Basg gan Hopwood et al. (2018), lle fu ysgolion model D yn cynnig cyfleoedd i’w ddisgyblion fod yn rhugl mewn trydedd iaith trwy’r prosiect CLIL. Nodwyd ei fod yn cyfrannu’n gadarnhaol tuag at gynhyrchu siaradwyr tairieithog, megis Basgeg, Sbaeneg a Saesneg. Yn debyg, gyflwynir Siarter Iaith Cymraeg Campus gan Swyddogion y Gymraeg mewn addysg ERW â’r bwriad o ddatblygu iaith Gymraeg athrawon ynghyd â disgyblion mewn ysgolion Saesneg. Dywed gan un disgybl o flwyddyn 6 “roedd agwedd bositif tuag at y Gymraeg yn ein hysgol ni cyn i ni ddechrau’r siarter ond bellach mae ethos hyd yn oed yn gryfach gyda ni erbyn hyn” (ERW, diddyddiad). Dengys hyn bod gweithredu cynlluniau ysgol gyfan yn medru effeithio’n bositif ar agwedd blant ac athrawon tuag at iaith, gan godi’r safon yn eithriadol mewn cyfnod penodol.
Trefnir yr amserlennu, hyfforddiant ac adnoddau dosbarth i raddau amrywiol o’r wahanol grwpiau blwyddyn yng Ngwlad y Basg yn ôl Hopwood et al. (2018); i gynyddu cymhwysedd disgyblion yn Saesneg. Strwythurir Cymraeg Campus yn ôl tair gwobr, sef efydd, arian ac aur. Bwriedir i ysgolion ddilyn gwahanol dargedau heriol ond cyraeddadwy dros gyfnod o dair blynedd yn ôl ERW (2016); er mwyn hyrwyddo defnydd o’r iaith Gymraeg. Nodwyd ei fod yn llwyddo am fod cynydd i’w weld mewn nifer o ysgolion. Dengys hyn fod mantais i rannu’r heriau i gyrraedd nod penodol, gan ei fod yn cynnig rhywbeth gweladwy i bawb gael gweithio tuag ati. Fodd bynnag, gellir dadlau nad yw pob modd mae ERW yn ei ddefnyddio i gasglu ei wybodaeth am gynnydd yn ddilys, gan mai holiadur yw un modd. Gall plant ddweud celwydd yn weddol rwydd, ac felly o bosib dylid rhoi mwy o bwyslais ar ddulliau eraill y ffeil tystiolaeth, megis cyfraniadau at Eisteddfodau. 
Yn ogystal, yng Ngwlad y Basg addysgir Saesneg fel pwnc, ond maent yn addysgu’n drawsgwricwlaidd ar draws y pynciau i sicrhau bod digon o gyswllt â’r iaith Saesneg. Hynny yw, maent yn rhoi cyfleoedd i blant ymrwymo â’r iaith i sicrhau bod y disgyblion yn derbyn pob cyfle i ffynnu’n hyderus yn eu trydedd iaith. Noda Donaldson (2015) pwysigrwydd addysgu’n drawsgwricwlaidd yn ei adroddiad ‘Dyfodol Llwyddiannus’ gan ei bod yn caniatau i blant esblygu mewn sawl ffordd trwy gymysgu ieithoedd, creadigrwydd a diwylliant. Gwelir o esiampl Gwlad y Basg felly ei fod yn fantais dechrau’r daith o newid y cwricwlwm presennol yng Nghymru i ddilyn yr hyn a ddywed Donaldson, oherwydd fe fydd yn sicrhau bod mwy o ddefnydd creadigol o’r Gymraeg gan ddarpariaeth ail iaith; all arwain at gynnydd sylweddol yn y tymor hir.
Casglir mai cydbwysedd yn y ffordd addysgir yr iaith Gymraeg yng Nghymru sydd angen fel ffordd ymlaen ar gyfer darpariaeth ail iaith. Argymhella Davies (2013) yn ei adroddiad ‘Un Iaith i Bawb’ bod angen i bob disgybl derbyn yr un cyfleoedd i ffynnu yn y Gymraeg. Awgrymiad posib i hyn fyddai i waredu’r cysyniad ‘ail iaith’ i sicrhau cydraddoldeb ar draws yr ysgolion i gyd. Datgelir bod angen “continwwm dysgu ystyrlon o 3-16 oed ar gyfer pob plentyn a pherson ifanc” (Lewis, 2015), a phwysleisir hyn yr angen i sicrhau mai’r un safon o Gymraeg sy’n cael ei dderbyn gan bawb; i weld cydraddoldeb mewn hyder. Yn anffodus, ni fyddai’n hawdd gweithredu gan mai datrysiad tymor hir fyddai, a gellir dadlau nad oes digon o weithrediad ynghylch y broblem. Ond ar y llaw arall, byddai continwwm un iaith yn codi hyder pawb yn sylweddol, a byddai hyn o fuddiant mawr i godi dwyieithrwydd yng Nghymru.
Nifer o eiriau: 1,758

